Diit 60
Pal kɛ kui̱ känä döör
(Dit Dee-bid ëë kiitdɛ mëë tëë ko̱o̱r Ä-ram-na-ɣä-ra-yim kɛnɛ Ä-ram-dho-baa kɛnɛ gua̱a̱th ëë luny kɛ ji̱ I-thɛ-rɛl jɔk ɛ ci kɛ ji̱ Ɛ-dɔm ti bathdɔɔri wäl rɛw näk rɛy täpä milɛkä)
1
Ci kɔ lo̱k lö Kuoth,
ci kɔ kɔŋ jakä juɔckɛ,
ɛ puc ji̱n ci kɔŋ ŋɛ̈ɛ̈ny kɛ kɔ,
kä täämɛ ku luny kä kɔ!
2
Ji̱n curi piny jakä lathɛ,
kä curi jɛ moc kɛ kɔ̱a̱k
ti ɣööŋ,
kä täämɛ ku jɛ luɔc gɔɔyädɛ
kɛ ɣöö jɛn ba̱kɛ.
3
Kä curi nɛɛku jakä cuc ɛlɔ̱ŋ.
Curi moc ni kɔ kɛ kɔaŋ
mi cu yɔ̱ŋ ni kɔ.
4
Kä curi nɛy tin luɔ̱thkɛ ji̱
moc kɛ nyuuth
kɛ ɣöö bikɛ rɔ̱ kä riɛk.
5
Kän kɔ kɛ buɔ̱mdu kä palä,
dɔ̱ŋ bi nɛy tin nhɔki kään.
6
Kä cu Kuoth ruac ni rɛy luaakdɛ
wëë i̱, “Kɛ tɛ̈th lɔaac,
ɣän bä Cɛ-kɛm da̱a̱k,
kä bä lo̱o̱l Cu-koth dääk
kä nɛɛkä.
7
Gil-yad ɛ duŋdä, kä Ma-na-thɛ
ɛ duŋdä bä,
kä Ɛ-pa-rim ɛ kum kuäärädä,
kä Juda ɛ jɛn kɛɛt kuäärädä.
8
Kä bä Mo-ab jak kä lääk kuaknikä
kä bä wa̱a̱rikä la̱th kä Ɛ-dɔm,
kä bä ki̱et kɛ buɔ̱m
kä Pi-li-thɛt.”
9
Kä ɛŋa mi bi ɣä naŋ däär wec
in bum?
Kä ɛŋa mi bi ɣä buath
kä Ɛ-dɔm?
10
Ɛ cikɔ ku lo̱k kɛ thuɔ̱k lö Kuoth
ɛ /ci bi lɛ wä kɛɛl
kɛ rɛmda lö Kuoth?
11
Ku kɔ mal luäk kä gua̱n tɛ̈r,
kɛ ɣöö thilɛ luäk ran luɔt.
12
Kɛ ɣöö te Kuoth kɛɛl kɛ kɔ
bakɔ ji̱ tɛ̈ra joc,
kɛ ɣöö ɛn Kuoth bɛ
ji̱ tɛ̈ra näk.
